B. Bugár, podpredseda NR SR: (2003-04-09):
Nech sa páči, máte slovo. Pripraví sa pán poslanec Tkáč. Ľ. Navrátilová, poslankyňa: Vážený pán predsedajúci, vážený pán minister, kolegyne a kolegovia. Témou Zákonníka práce žije slovenská spoločnosť od prijatia zákona č. 311/2001 Z. z. Pri konštrukcii Zákonníka práce treba vždy vyvažovať dva aspekty, a to dostatočnú ochranu zamestnancov, najmä právo na slobodnú voľbu zamestnania, na spravodlivé a uspokojivé pracovné podmienky a na ochranu proti nezamestnanosti, a to bez akéhokoľvek obmedzenia priamej a nepriamej diskriminácie. Druhým aspektom dobrého Zákonníka práce je, aby nebol bariérou pri zamestnávaní alebo sprostredkovaní zamestnania napríklad zákazom vzniku pracovnoprávnych vzťahov medzi manželmi, neprimeranou skúšobnou dobou, silnými obmedzeniami na opakovaný pracovný pomer na dobu určitú alebo absenciou možnosti dohadovať v pracovnoprávnej zmluve kratší pracovný čas s možnosťou krátkej výpovede bez uvedenia dôvodu. Zákon č. 311/2001 Z. z. nebol z hľadiska týchto dvoch aspektov vyvážený a pri jeho uplatňovaní sa ukázalo, že je prekážkou pri vytváraní pracovných miest, najmä u malých podnikateľov. Je preto logické, že nám minister práce, sociálnych vecí a rodiny predkladá dnes novelu zákona, ktorá napráva isté pokrivenia spôsobené nerovnováhou medzi právami zamestnancov, povinnosťami zamestnávateľov a obmedzeniami pri vytváraní nových pracovných miest. Nebudem sa vracať k hystérii odborárov, ktorá sprevádzala prípravu tohto zákona. Očakávala som však vecnú diskusia a dočkala som sa len populistických výronov, ktoré v konečnom dôsledku boli v niektorých prípadoch proti zamestnancom. Čo nám prináša predložená novela? Vo vzťahu k zamestnancom prináša novela Zákonníka práce z dielne ministra Kaníka zvýšenú ochranu pri manipulácii zamestnávateľa s osobnými údajmi a precizovanie povinnosti zamestnávateľa poskytovať zamestnancom informácie o hospodárskej a finančnej situácii zamestnávateľa. Rozširuje zákazy diskriminácie zamestnancov presnejšou definíciou priamej a nepriamej diskriminácie a vymedzením pojmu obťažovania. Za pozitívny prínos predloženej novely považujem odstránenie prekážok pri uzatváraní opakovaných pracovných pomerov na určitú dobu pre poberateľov starobných, invalidných a výsluhových dôchodkov a pre zamestnancov, ktorí vykonávajú opatrovateľskú službu. Tí, ktorí pôsobili vo výkone štátnej správy mi iste dajú za pravdu, že problémy pri zabezpečovaní učiteľských kapacít v základných školách, najmä v regióne Bratislave, ale i v ďalších regiónoch nadobudli po účinnosti zákona č. 311 drastické rozmery spôsobené obmedzenou možnosťou zamestnávať dôchodcov. Rovnaké problémy boli aj pri zamestnávaní opatrovateliek. Samospráva v tomto okamihu privíta odstránenie uvedeného zákazu zo zákona. Som presvedčená o tom, že aj odstránenie obmedzenia pracovného času zamestnancov neprinesie žiadne negatívne prvky na trhu práce. Naopak, doterajší systém obmedzoval v práci tých, ktorí prácu mali a mali aj dosť síl pracovať viac ako 48 hodín týždenne. Predkladaný návrh zásadným spôsobom dereguluje úpravu pracovného času a umožňuje pružné rozvrhovanie pracovného času buď rovnomerne, alebo nerovnomerne. Vítam, že sa navrhuje odstránenie administratívne náročného povoľovania nadčasovej práce Národným úradom práce a ponechanie na dohodu medzi zamestnávateľom a zamestnancom na rozsahu nadčasovej práce v závislosti od potrieb zamestnávateľa. Na druhej strane zamestnávateľom umožňuje navrhovaná novela jednoduchšie rozviazanie pracovného pomeru so zamestnancom, ktorý poruší pracovnú disciplínu a umožňuje mu dočasne prerušiť výkon práce zamestnanca v prípade, že sa stane podozrivým z ohrozovania  dôležitých záujmov zamestnávateľa. Uvoľňujú sa podmienky na výplatu odstupného pre zamestnancov pri prepúšťaní z dôvodu organizačných zmien. Ruší sa povinnosť zamestnávateľa vyplácať odstupné po uplatnení výpovednej lehoty. Ponecháva sa na kolektívne vyjednávanie a na dohodu o výške odstupného. Je to úloha odborov, aby ukázali, ako sa vedia zastať zamestnancov. Aj celkový duch novely je zameraný na zníženie donucovacích prostriedkov tak pre zamestnávateľov, ako aj pre zamestnancov. Pre mňa bol pôvodný návrh predložený na diskusiu v januári lepší. Ale uvedomujem si realitu, ktorej prijímanie tejto dôležitej právnej normy vyžaduje kompromisy u všetkých sociálnych partnerov. Je to právna norma, ktorá odstraňuje v značnej miere nerovnováhu vo vzťahu zamestnávateľa a zamestnanca, ale čo je pre mňa najdôležitejšie, odstraňuje prekážky vo vytváraní pracovných miest. Z tohto dôvodu poslanecký klub SDKÚ predložený návrh novely podporí. Ďakujem. (Potlesk.)